2003/730/EY: Komission päätös, tehty 13 päivänä joulukuuta 2000, valtiontuesta, jota Alankomaat aikoo myöntää kehitysapuna kahdelle Bodewes/Pattjen rakentamalle Indonesiassa käytettävälle tavalliselle rahtialukselle ja kahdelle sellu- ja paperikuljetuksissa käytettävälle rahtialukselle (ETA:n kannalta merkityksellinen teksti) (tiedoksiannettu numerolla K(2000) 4185)



Virallinen lehti nro L 264 , 15/10/2003 s. 0025 - 0027



Komission päätös, tehty 13 päivänä joulukuuta 2000, valtiontuesta, jota Alankomaat aikoo myöntää kehitysapuna kahdelle Bodewes/Pattjen rakentamalle Indonesiassa käytettävälle tavalliselle rahtialukselle ja kahdelle sellu- ja paperikuljetuksissa käytettävälle rahtialukselle (tiedoksiannettu numerolla K(2000) 4185) (Ainoastaan hollanninkielinen teksti on todistusvoimainen) (ETA:n kannalta merkityksellinen teksti) (2003/730/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan, ottaa huomioon laivanrakennusteollisuudelle myönnettävän tuen uusien sääntöjen vahvistamisesta 18 päivänä heinäkuuta 1998 annetun neuvoston asetuksen (EY) N:o 1540/98(1), ja erityisesti sen 3 artiklan 5 kohdan, on mainitun artiklan mukaisesti kehottanut asianomaisia esittämään huomautuksensa(2), sekä katsoo seuraavaa: I MENETTELY (1) Alankomaiden viranomaiset ilmoittivat komissiolle kahdella 14 päivänä huhtikuuta 1999 päivätyllä kirjeellä aikovansa myöntää Indonesialle kehitystukea kahden tavallisen rahtialuksen ja kahden sellu- ja paperikuljetuksissa käytettävän rahtialuksen ostoon. Komissio pyysi lisätietoja 7 päivänä toukokuuta 1999 ja 11 päivänä lokakuuta 1999 päivätyillä kirjeillä. Pyydetyt tiedot toimitettiin 15 päivänä syyskuuta 1999 ja 3 päivänä joulukuuta 1999 päivätyillä kirjeillä. (2) Komissio ilmoitti Alankomaiden hallitukselle 16 päivänä helmikuuta 2000 päivätyllä kirjeellä SG (2000)D/101519 päätöksestään aloittaa EY:n perustamissopimuksen 88 artiklan 2 kohdassa tarkoitettu menettely. (3) Komission päätös menettelyn aloittamisesta julkaistiin Euroopan yhteisöjen virallisessa lehdessä(3). Komissio kehotti asianomaisia esittämään huomautuksensa ehdotetusta tuesta. (4) Komissio ei ole saanut huomautuksia asianomaisilta. II YKSITYISKOHTAINEN KUVAUS TUESTA (5) Tukea ehdotetaan myönnettäväksi yleisestä ohjelmasta, josta Alankomaiden Indonesian-viennille myönnetään vientiluottoja tuettuina lainoina ja avustuksina hankkeisiin, jotka eivät ole kaupallisesti kannattavia. (6) Kahden tavallisen rahtialuksen (kukin 8600 bruttotonnia) tilaaja on Bagasuna Samudera Gemilang, joka on Jakartassa toimiva pieni riippumaton rahtaus- ja kuljetusyritys. Sellu- ja paperikuljetuksissa käytettävät rahtialukset (kukin 9000 bruttotonnia) ostaa Sumatralla toimiva pieni yksityinen varustamo PT Riau Lintas Samudera. Kaikki laivat rakentaa Pattje Shipyards BV, joka teki tarjouksensa vastaamalla ostajien esittämään yksityiseen, rajoitettuun ja kansainväliseen tarjouspyyntöön. Sopimusten kokonaisarvo on kummassakin tapauksessa 60 miljoonaa Alankomaiden guldenia. Kehitysapu myönnetään kussakin tapauksessa 15 miljoonan guldenin suuruisena avustuksena, eli tuen intensiteetti on 25 prosenttia. Alankomaiden viranomaisten mukaan indonesialaisyritykset eivät pystyisi ostamaan aluksia ilman tukea. Hankkeiden avulla Indonesian kauppalaivastoa parannetaan laadullisesti sekä lisätään sen kokoa ja kapasiteettia; näin ollen hankkeilla edistetään maan talouden kehitystä. (7) Komissio päätti aloittaa EY:n perustamissopimuksen 88 artiklan 2 kohdan mukaisen menettelyn, sillä se epäili, että hankkeessa ei noudateta asetuksen (EY) N:o 1540/98 3 artiklan 5 kohdassa säädettyä edellytystä, jonka mukaan eri telakoiden on voitava kilpailla kyseisen kehitysavun saamisesta. III ALANKOMAIDEN HUOMAUTUKSET (8) Alankomaat toimitti huomautuksensa 7 päivänä huhtikuuta, 3 päivänä heinäkuuta ja 3 päivänä lokakuuta 2000 päivätyillä kirjeillä. Näistä kirjeistä viimeisessä vahvistettiin tietoja, jotka oli toimitettu jo 25 päivänä heinäkuuta, 4 päivänä syyskuuta ja 15 päivänä syyskuuta 2000 järjestetyissä kahdenvälisissä kokouksissa komission yksiköiden kanssa. (9) Huomautuksissaan Alankomaiden viranomaiset toistivat, että kyseessä olevan Alankomaissa sovellettavan ohjelman säännöt on julkaistu ja Alankomaiden telakat tuntevat ne hyvin. Ohjelmasta on tiedotettu virallisesti Alankomaiden virallisessa lehdessä (Staatscourant) ja siitä on julkaistu sekä hollannin- että englanninkieliset esitteet, joita on jaeltu laajalti niin kotimaassa kuin ulkomaillakin. Ohjelman säännöt ovat nähtävillä myös eri ministeriöiden Internet-sivustoilla. Lisäksi Alankomaiden talousministeriö järjestää säännöllisin väliajoin kehitysmaiden markkinoita käsitteleviä tiedotustilaisuuksia. (10) Alankomaiden viranomaisten mukaan kehitysapuohjelmasta voidaan myöntää tukea kaikille alankomaalaisille yrityksille, mutta tarjouskilpailujen julkistaminen ja sopimusten tekeminen on ostajana toimivan kehitysmaan tehtävä. Ne korostavat, että yleensä telakat itse löytävät hankkeet, minkä jälkeen ne hakevat kehitysapua; viranomaiset eivät puutu kaupallisiin neuvotteluihin. Komission epäilyjen vuoksi Alankomaiden viranomaiset ovat kuitenkin sitoutuneet muuttamaan sisäisiä menettelyjään laivanrakennusalan hankkeita koskevan avoimuuden parantamiseksi. Samalla ne haluavat säilyttää tilanteen, jossa ne eivät puutu tuettavien hankkeiden etsimiseen eivätkä asiakkaiden päätöksentekoprosessiin. (11) Tulevaisuudessa ne pyrkivät aktiivisesti tiedottamaan telakoille mahdollisuudesta saada kehitysapua laivanrakennushankkeisiin. Uudistetun menettelyn mukaan (jota ei voida soveltaa takautuvasti nykyisiin asioihin) telakan on ilmoitettava Alankomaiden viranomaisille vähintään kuukautta etukäteen aikomuksestaan hakea tukea tekemällä virallinen hakemus. Tämän ennakkoilmoituksen saatuaan viranomaiset lähettävät 48 tunnin kuluessa faksitse yhteenvedon hankkeen yksityiskohdista (alustyyppi, sopimuksen alustava arvo sekä kehitysmaassa olevan asiakkaan nimi ja osoite) kaikille alankomaalaisille telakoille, joilla on tarvittava uudistuotantokapasiteetti. Virallisen tukihakemuksen saatuaan Alankomaiden ulkoministeriö toimittaa siitä vahvistuksen kehitysmaassa sijaitsevalle asiakkaalle. Tässä kirjeessä todetaan nimenomaisesti, että tukea voivat hakea kaikki alankomaalaiset telakat. Lisäksi tähän vahvistukseen liitetään englanninkielinen versio esitteestä, jossa kerrotaan Alankomaiden tukiohjelmasta. Alankomaiden viranomaiset ovat antaneet sitoumuksensa, etteivät ne tee tukihakemusta koskevaa päätöstä ennen kuin kaksi kuukautta on kulunut virallisen hakemuksen saapumisesta. (12) Alankomaiden viranomaiset ovat selittäneet, ettei kyseessä olevien kahden hankkeen osana myönnettävää tukea pitäisi katsoa Pattjelle suunnatuksi piilotetuksi toimintatueksi. Telakka kuuluu Bodewes-laivanrakennuskonserniin, jonka toiminta on voitollista (voitot keskimäärin 2,5-5 prosenttia liikevaihdosta) ja joka toimii täydellä kapasiteetilla (tilauskirja täynnä vuoden 2001 loppuun asti). Ne ovat tarkistaneet, että sopimushinta vastaa markkinahintoja vertaamalla näitä hintoja Alankomaissa sellaisille Euroopan talousalueella sijaitseville asiakkaille rakennettujen samankaltaisten alusten hintoihin, joille on myönnetty tavanomaista sopimuksiin liittyvää tuotantotukea. (13) Lisäksi Alankomaiden viranomaiset ovat väittäneet, ettei kilpailu ole vääristynyt. Niiden mukaan tästä todisteena on, ettei OECD:lle tehtyyn tuki-ilmoitukseen tai komission aloittamaan EY:n perustamissopimuksen 88 artiklan 2 kohdan mukaiseen tutkintamenettelyyn ole toimitettu huomautuksia. Lisäksi ne esittivät todisteeksi asiakirjoja, joiden mukaan hankkeista oli kilpaillut sekä alankomaalaisia että ulkomaisia telakoita. Viranomaiset totesivat Bodewes/Pattjen kuuluvan Conoshipiin, joka on useiden alankomaalaisten telakoiden yhteinen myynti- ja markkinointiorganisaatio; kaikki Conoshipin jäsenet tiesivät hankkeisiin mahdollisesti myönnettävästä tuesta. Tuen arviointi (14) Kyseisille aluksille myönnettävää tukea on arvioitava laivanrakennusteollisuudelle myönnettävän tuen uusien sääntöjen vahvistamisesta annetun asetuksen (EY) N:o 1540/98 3 artiklan 5 kohdan nojalla, sillä tuki on kehitysmaalle kehitysapuna myönnettyä tukea. (15) Mainitun asetuksen 3 artiklan 5 kohdan mukaan kehitysmaalle kehitysapuna myönnettyä tukea voidaan pitää yhteismarkkinoille soveltuvana, jos se on niiden määräysten mukaista, jotka OECD:n työryhmä nro 6 on tätä tarkoitusta varten antanut alusten vientiluottoja koskevasta järjestelystä annetun OECD:n päätöslauselman 6, 7 ja 8 artiklan tulkintaa koskevassa sopimuksessaan tai sen myöhemmissä lisäyksissä tai oikaisuissa (jäljempänä "OECD:n määräykset"). Komissio tarkistaa suunnitellun tuen erityisen "kehitysosuuden" ja varmistaa, että tuki kuuluu OECD:n määräysten soveltamisalaan. (16) Kuten komissio totesi menettelyä aloittaessaan, se katsoo hankkeiden olevan OECD:n määräysten mukaisia ja niihin sisältyvän aito kehitysosuus. Komissio totesi lisäksi seuraavaa: - Alukset tulevat liikennöimään Indonesian lipun alla, ja tältä osin täyttyy edellytys, jonka mukaan kyseessä ei saa olla mukavuuslippu. - Indonesia kuuluu maihin, joille voidaan myöntää kehitysapua. - Alusten omistajayritykset on rekisteröity Indonesiaan, eivätkä ne ole ulkomaisen yrityksen sellaisia tytäryhtiöitä, joilla ei ole toimintaa. - Aluksia käytetään ainoastaan Indonesian aluevesillä, eikä niitä voida myydä ilman Alankomaiden hallituksen lupaa. - Tuki-intensiteetti on vähintään 25 prosenttia. (17) Asetuksen 3 artiklan 5 kohdassa edellytetään kuitenkin myös, että komissio varmistaa, että eri telakat voivat kilpailla yksittäisistä kehitysapua saavista hankkeista. Komissio epäili tämän edellytyksen noudattamista, minkä vuoksi se teki päätöksen 88 artiklan 2 kohdan mukaisen menettelyn aloittamisesta. (18) Nämä epäilyt ovat sittemmin poistuneet. (19) Alankomaiden viranomaisten menettelyn kuluessa toimittamien tietojen perusteella vaikutti siltä, etteivät viranomaiset tiedottaneet muille telakoille yksittäisistä hankkeista, sillä tällainen toiminta ei ollut Alankomaiden kehitysapua koskevan yleisen käytännön mukaista. Komissiolle toimitetuista tiedoista käy kuitenkin ilmi, että useat muut alankomaalaiset telakat saivat Conoship-jäsenyytensä ansiosta tietoa tuettavista hankkeista. Kymmenen Alankomaiden pohjoisosassa sijaitsevan telakan yhteinen myynti- ja markkinointiorganisaatio tiedottaa jäsenilleen mahdollisista hankkeista ja avustaa niitä tukihakemusten laatimisessa. Conoship on vahvistanut kirjallisesti, että kaikille jäsenille tiedotettiin myös nyt kyseessä olevista hankkeista. Näin ollen voidaan todeta, että eri telakat saattoivat todellakin kilpailla kehitysavun saamisesta. Päätelmä (20) Edellä esitetyn nojalla voidaan todeta, että ehdotettu tuki täyttää kaikki asetuksen (EY) N:o 1540/98 3 artiklan 5 kohdassa esitetyt edellytykset, minkä vuoksi sen voidaan katsoa soveltuvan yhteismarkkinoille, ON TEHNYT TÄMÄN PÄÄTÖKSEN: 1 artikla Valtiontuki, jota Alankomaat aikoo myöntää kehitysmaalle tarkoitettuna kehitysapuna kahden Bodewes/Pattje BV:n rakentaman tavallisen rahtialuksen ja kahden sellu- ja paperikuljetuksissa käytettävän rahtialuksen myyntiin Indonesiaan ja jonka tuki-intensiteetti on 25 prosenttia, soveltuu yhteismarkkinoille. Näin ollen tuen täytäntöönpano hyväksytään. 2 artikla Tämä päätös on osoitettu Alankomaille. Tehty Brysselissä 13 päivänä joulukuuta 2000. Komission puolesta Mario Monti Komission jäsen (1) EYVL L 202, 18.7.1998, s. 1. (2) EYVL C 101, 8.4.2000, s. 11. (3) Ks. alaviite 2.